Onderwysers moet voor in tou val vir inenting(Argieffoto: Unsplash) Die Solidariteit Skoleondersteuningsentrum (SOS) sê hy steun oproepe deur onderwysvakbonde dat die inenting van onderwysers teen Covid-19 ŉ prioriteit moet wees. Dít nadat die minister van basiese onderwys, Angie Motshekga, Dinsdag gesê het daar is nog geen aanduiding van wanneer onderwysers teen die koronavirus ingeënt gaan word nie. Ingevolge die regering se massa-inentingsveldtog is daar met gesondheidswerkers begin, terwyl diegene ouer as 60 in die tweede fase van die program entstof kan ontvang. Motshekga het egter gesê onderwysers ding mee met ander werkers op die voorste linie vir toegang tot entstof. “Ek kan julle verseker dat ons uit die staanspoor gevra het vir ŉ spesiale bedeling vir onderwysers,” het die minister gister aan die parlementêre portefeuljekomitee oor basiese onderwys gesê. Volgens Motshekga het die departement almal van die nasionale tesourie tot die president oor die kwessie geraadpleeg. Die minister van gesondheid, dr. Zweli Mkhize, moet egter ŉ aanduiding gee van wanneer daar duidelikheid oor die beskikbaarheid van entstof is. Die departement het gister ook gesê dat byna ŉ driekwart van onderrigtyd verlede jaar weens die ontwrigtende Covid-19-pandemie verlore gegaan het. Melanie Buys, hoof van ontwikkeling by die SOS, selfs by funksionele skole, waar dit beter gegaan het, is daar steeds agterstande om in te haal. “Dit is dus uiters belangrik dat leerders so vinnig moontlik voltyds moet terugkeer skool toe. Ons moet die geestelike en fisieke welstand van ons onderwysers en kinders in ag neem in die proses,” sê Buys. “Ons kan nie verdere leerverliese bekostig omdat onderwysers of leerders siek word of hulle moet afsonder nie.” Sy sê indien dit nodig sou wees vir skole om tydelik terug te keer na ŉ rotasie-stelsel vir skoolbywoning, kan skole self daaroor besluit. Laerskole heropen na verwagting ten volle vir vanjaar se derde kwartaal, ŉ stap wat die SOS verwelkom het. Buys sê volgens die Wêreldgesondheidsorganisasie (WGO) hou die volgehoue sluit van skole ŉ duidelike negatiewe impak vir kinders se gesondheid, onderrig en ontwikkeling, asook die ekonomie en families se inkomste in. Die besluit om skole weer na normaal te laat terugkeer is volgens haar ook in ooreenstemming met die WGO se standpunt dat skole moet heropen ter wille van leerders se reg om hul studies te voltooi en na ŉ volgende graad te vorder, hul maatskaplike en sielkundige welstand, die voordele vir die wye gemeenskap, asook om toegang tot voedingskemas en kinderwelsynsprogramme te kry. Prof. Martin Gustafsson, ŉ navorser vir die departement, het Dinsdag gesê net sowat 40% van diegene wat vantevore voedselhulp ingevolge skole se voedingskemas ontvang het, kry dit steeds. Om dié persentasie te verhoog, beteken dit kinders moet elke dag skool bywoon. Buys sê sy hoop die proses vir die prioritisering van entstof vir onderwysers bly nie net by samesprekings nie. “Onderwysers het ŉ kernrol te speel in die herstelpad ná Covid-19. Hulle gesondheid en produktiwiteit is van kardinale belang en daarom moet hulle so gou moontlik ingeënt word.”